Document ID: 31992L0039

ΟΔΗΓΙΑ 92/39/ΕΟΚ ΤΗΣ ΕΠΙΤΡΟΠΗΣ της 14ης Μαΐου 1992 για την τροποποίηση της οδηγίας 90/128/ΕΟΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 89/109/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έρθουν σε επαφή με τρόφιμα (1), και ιδίως το άρθρο 3,
Εκτιμώντας:
ότι η οδηγία της Επιτροπής 90/128/ΕΟΚ (2), και κυρίως το άρθρο 3 παράγραφος 4, προβλέπει την αναθεώρηση του παραρτήματος ΙΙ και ιδιαίτερα του μέρους Β-
ότι, με βάση τα στοιχεία που διατίθενται, ορισμένες ουσίες των οποίων η χρήση επιτρέπεται προσωρινά σε εθνικό επίπεδο μπορούν να περιληφθούν στον κοινοτικό κατάλογο ενώ άλλες πρέπει να απαγορευτούν οριστικά-
ότι, η χρήση ορισμένων ουσιών που έχουν εγκριθεί προσωρινά σε εθνικό επίπεδο μπορεί να συνεχιστεί για ένα καθορισμένο χρονικό διάστημα δεδομένου ότι τα στοιχεία που ζητήθηκαν από την Επιστημονική Επιτροπή Τροφίμων δεν διατίθενται ακόμη, αλλά οι απαιτούμενες μελέτες βρίσκονται στο στάδιο της εκτέλεσης ή του προγραμματισμού-
ότι, μετά τη θέσπιση της οδηγίας, ζητήθηκε άδεια για τη χρήση άλλων ουσιών και τα τεχνικά στοιχεία που υποβλήθηκαν σχετικά επιτρέπουν την ένταξή τους στον κοινοτικό κατάλογο-
ότι οι περιορισμοί που είχαν μεταβληθεί για ορισμένες ουσίες θα πρέπει να τροποποιηθούν βάσει των διαθέσιμων στοιχείων-
ότι είναι αναγκαίο να επιτραπεί η συνέχιση της χρήσης ορισμένων σαφώς καθορισμένων ουσιών οι οποίες περιλαμβάνονται στις ομάδες ουσιών που δεν είναι σαφώς καθορισμένες και διαγράφονται, έως ότου ληφθεί απόφαση σχετικά με την προσθήκη τους στον κοινοτικό κατάλογο-
ότι, ζητήθηκε η γνώμη της Επιστημονικής Επιτροπής Τροφίμων όσον αφορά τις διατάξεις που είναι δυνατόν να θίξουν τη δημόσια υγεία-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η οδηγία 90/128/ΕΟΚ τροποποιείται ως ακολούθως:
Στο άρθρο 3, η παράγραφος 4 αντικαθίσταται από το ακόλουθο κείμενο:
"4. Από 1ης Ιανουαρίου 1997 επιτρέπεται να χρησιμοποιούνται για την παρασκευή πλαστικών υλικών και αντικειμένων μόνο τα μονομερή και άλλες αρχικές ουσίες που περιλαμβάνονται στο παράρτημα ΙΙ μέρος Α λαμβάνοντας υπόψη τους καθοριζόμενους στο παράρτημα περιορισμούς. Εντούτοις, οι ουσίες που περιλαμβάνονται στον πίνακα του παραρτήματος ΙΙ μέρος Β μπορούν να διαγραφούν πριν από την ανωτέρω ημερομηνία εάν τα απαιτούμενα στοιχεία για την ένταξή τους στο μέρος Α δεν έχουν υποβληθεί εγκαίρως ώστε να καταστεί δυνατή η αξιολόγησή τους από την Επιστημονική Επιτροπή Τροφίμων. Πέραν τούτου, πριν από την 1η Ιανουαρίου 1996 μπορεί να αποφασιστεί σε ορισμένες αιτιολογημένες περιπτώσεις η παράταση της ανωτέρω προθεσμίας για ορισμένες ουσίες που περιλαμβάνονται στον πίνακα του παραρτήματος ΙΙ μέρος Β."
2. Το παράρτημα ΙΙ τροποποιείται ως εξής:
α) στο μέρος Α:
- προστίθενται οι ουσίες που απαριθμούνται στο παράρτημα Ι της παρούσας οδηγίας,
- το περιεχόμενο της στήλης "περιορισμοί" για τις ουσίες που παρατίθενται στο παράρτημα ΙΙ της παρούσας οδηγίας τροποποιείται όπως αναφέρεται σ' αυτό-
β) στο μέρος Β:
- οι ουσίες που απαριθμούνται στο παράρτημα ΙΙΙ της παρούσας οδηγίας προστίθενται προκειμένου να αντικαταστήσουν τις ομάδες ουσιών που δεν είναι σαφώς καθορισμένες και που έχουν διαγραφεί δυνάμει της παρούσας οδηγίας,
- διαγράφονται οι ουσίες που περιλαμβάνονται στο παράρτημα IV της παρούσας οδηγίας,
- το περιεχόμενο της στήλης "περιορισμοί" για τις ουσίες που παρατίθενται στο παράρτημα ΙΙ της παρούσας οδηγίας τροποποιείται όπως αναφέρεται σ' αυτό-
γ) οι ουσίες που περιλαμβάνονται στο παράρτημα VI της παρούσας οδηγίας μεταφέρονται από το μέρος Β στο μέρος Α και υπόκεινται τώρα στους περιορισμούς, αν υπάρχουν, που προσδιορίζονται σ' αυτό-
δ) το σημείο 8 τροποποιείται ως εξής:
- το ακόλουθο κείμενο παρεμβάλλεται μετά το "NCO = ισοκυανική ρίζα": "ND = μη ανιχνεύσιμο.
Για τους σκοπούς της παρούσας οδηγίας "μη ανιχνεύσιμο" σημαίνει ότι η ουσία δεν θα πρέπει να ανιχνεύεται με μια μέθοδο ελεγμένης καταλληλότητας η οποία θα πρέπει κανονικά να την ανιχνεύει στο όριο ανίχνευσης (DL) που έχει καθοριστεί. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το όριο ανίχνευσης, έως ότου επιτευχθεί μέθοδος ελεγμένης καταλληλότητας",
- μετά το "SML = όριο ειδικής μετανάστευσης σε τρόφιμο ή σε προσομοιωτή τροφίμου, εκτός εάν υπάρχει διαφορετική διευκρίνηση", παρεμβάλλεται το ακόλουθο κείμενο:
"Για τους σκοπούς της παρούσας οδηγίας "SML" σημαίνει ότι η ειδική μετανάστευση της ουσίας θα πρέπει να προσδιορίζεται από μια μέθοδο ελεγμένης καταλληλότητας στο καθοριζόμενο όριο. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το καθοριζόμενο όριο, έως ότου επιτευχθεί μέθοδος ελεγμένης καταλληλότητας."
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 31 Δεκεμβρίου 1992. Πληροφορούν αμέσως την Επιτροπή σχετικά.
Εφαρμόζουν αυτές τις διατάξεις κατά τον ακόλουθο τρόπο.
Τα κράτη μέλη:
- επιτρέπουν πριν από την 1η Απριλίου 1994 την εμπορία και χρήση των πλαστικών υλικών και αντικειμένων που είναι σύμφωνα με την παρούσα οδηγία,
- απαγορεύουν την εμπορία και χρήση των πλαστικών υλικών και αντικειμένων που δεν είναι σύμφωνα με την παρούσα οδηγία πριν από την 1η Απριλίου 1995.
2. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία απαυθύνεται στα κράτη μέλη. Βρυξέλλες, 14 Μαΐου 1992.

Labels: 3
0
1
17